text: Efterlyser vidner til påsat brand på jobcenter
  17 oktober 2013 kl. 05.09
  Politiet harkonstateret, at en brand på AOF-Centret på Gasværksvej i Aabenraa ved fire-tiden i morges er påsat. Derfor efterlyser politiet vidner, som har set noget i området.
  Branden blev anmeldt kl. 3.53. Brandvæsenet kom til stedet kort efter.
  Ved seks-tiden var der stadig meget røgfyldt i lokalerne.
  
  Sat ild på flere steder
  Politiets undersøgelser viser, at der har været indbrud i bygningen. Ilden er tilsyneladende påsat i forbindelse med indbruddet.
  Der er sat ind på flere steder i huset.
  
  Efterlyser vidner
  Derfor efterlyser lokalpolitiet i Aabenraa vidner, som har været i området omkring midnat og frem til ilden bliver opdaget kl. 3.53, hvor det ryger fra taget.
  - Så kan man have informationer, der er vigtige for opklaringen, siger vicepolitiinspektør Knud Reinholdt.
  Politiets brandteknikere skal i dag se nærmere på branden.
  